《查公山》
宋代·查元方

大道贵知止，昔贤称二疏。
今来我季方，退身兹有余。
潇洒去桎梏，放荡狎樵渔。
疏泉离远窦，凿石构层庐。
溪禽拂窗牖，山花满庭除。
寒藤系舴艋，碧潭澄素舒。
睹兹尘壒外，始见仁智居。
痛哉方散适，溘然归丘墟。
恨不同老彭，其乐永只且。
自古千禄辈，知进不知退。
立事名虽扬，全身理何昧，
茂先赋鹪鹩，体物知显晦。
一旦祸自速，临刑无以对。
李斯恋富贵，下包周身智。
及忆东门犬，已弃咸阳市。
平子著归田，渊明舍彭泽。
后来区区人，谁复挂书册。
我喜从今云，吾宗有逋客。
山号查公山，嵽嵲云汉间。
山下查公塚，溪声长潺潺。
高台好怅望。绝磴堪跻攀。
他年谢簪绂，永此继闲闲。

作者简介：查元方， 宋代大臣。歙州休宁(今属安徽)人。南唐工部尚书查文徽子。南唐后主时任水部员外郎。吉王李从谦辟其为掌书记，曾随李从谦使宋。使还，通判建州。宋开宝八年南唐亡后，归宋，擢殿中侍御史、知泉州。卒于官。